《挽曾公衮宝文 其一》
宋代·李正民

靖国开皇极，先公秉化钧。谢庭知有子，孙閤遂延宾。

烜赫萧周上，苍黄屈贾邻。欲明当日事，正论墨犹新。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。